Wynlandgoed-moord: Rohde bly agter traliesJason en Susan Rohde. Foto: Facebook Jason Rohde, die uitvoerende hoof van Sotheby’s International Realty South Africa, sal die naweek in polisieaanhouding bly. Rohde (47) het Vrydag weer in die Stellenbosch-landdroshof verskyn op aanklag van moord en regsverydeling in verband met sy vrou, Susan (47), se dood. Susan se liggaam is die oggend van 24 Julie in die badkamer van ŉ hotel op die Spier-wynlandgoed, buite Stellenbosch, gevind, waar sy met die koord van ŉ haartang opgehang is. Die staat het versoek dat die saak uitgestel word tot volgende week vir Rohde se borgtogaansoek. Adv. Peter Mihalik, Rohde se regsverteenwoordiger, het aangevoer die staat probeer net tyd wen om hul saak te finaliseer. Hy het versoek dat Rohde dadelik op borgtog vrygelaat word en het beklemtoon hy het deurentyd sy samewerking aan die polisie gegee en is bereid om enige borgtogbedrag te betaal wat die hof vasstel. Die saak is tot Dinsdag uitgestel en Rohde sal tot dan in aanhouding bly. Lees alle vorige berigte oor Jason Rohde op Maroela Media.